BEGRUNDELSE

1.BAGGRUND FOR FORSLAGET

•Forslagets begrundelse og formål

Rådets forordning (EU) nr. 1386/2011 fastsatte den midlertidige suspension af de autonome satser i den fælles toldtarif ved indførsel af visse industrivarer til De Kanariske Øer. De Kanariske Øer tilhører regionerne i EU's yderste periferi, for hvilke der i henhold til artikel 349 i traktaten om Den Europæiske Unions funktionsmåde (TFEU) kan vedtages særlige foranstaltninger for at sætte dem i stand til at overvinde deres økonomiske ulemper som følge af deres geografiske beliggenhed.

Foranstaltningerne i Rådets forordning (EU) nr. 1386/2011, som havde til formål at forbedre de lokale erhvervsdrivendes konkurrenceevne og dermed sikre en mere stabil beskæftigelse på disse øer, udløber den 31. december 2021. I april 2021 anmodede den spanske regering om en forlængelse af den midlertidige suspension af de autonome satser i den fælles toldtarif for en række varer. I henhold til anmodningen er regionens begrænsninger, som er både strukturelle og permanente, fortsat forbundet med den isolerede beliggenhed og det lille og fragmenterede marked. På grund af disse begrænsninger har De Kanariske Øer højere produktions- og transportomkostninger og højere miljøomkostninger. De kan heller ikke drage fordel af globaliseringen i samme omfang som andre europæiske områder. Den suspensionsordning, der anmodes om, har til formål at reducere disse begrænsninger på De Kanariske Øers marked.

De spanske myndigheder anmodede i samme forbindelse også om suspensionen af satserne i den fælles toldtarif for syv nye varekategorier, henhørende under KN-kode 3903 19, 5603 94, 5604 10, 7326 90, 7607 20, 8441 40 og 8479 90.

•Sammenhæng med de gældende regler på samme område

I meddelelsen fra 2017 "Et stærkere og fornyet strategisk partnerskab med regionerne i EU's yderste periferi" bemærkes det, at regionerne i den yderste periferi fortsat står over for store udfordringer, hvoraf mange er vedvarende. I meddelelsen præsenteres Kommissionens tilgang til at støtte disse regioner i at bygge videre på deres enestående aktiver og udpege nye sektorer, som kan skabe vækst og beskæftigelse.

I denne forbindelse er formålet med dette forslag at støtte Spaniens regioner i den yderste periferi i at bygge videre på deres aktiver for at fremme væksten og beskæftigelsen i den lokale sektor. Dette forslag supplerer de særlige programmer for bestemte regioner som følge af disses afsides beliggenhed og ø-karakter (POSEI), som målretter støtte til den primære sektor og produktionen af råvarer, Den Europæiske Hav- og Fiskerifond (EHFF) og midlerne fra den supplerende særlige tildeling under Den Europæiske Fond for Regionaludvikling (EFRU).

De Kanariske Øer nyder godt af andre lignende foranstaltninger (autonome toldnedsættelser), for eksempel Rådets forordning (EU) 2020/1785 af 16. november 2020, som fastsætter bestemmelser for åbning af autonome toldkontingenter for import af visse fiskevarer til De Kanariske Øer. Derudover nyder denne region i den yderste periferi godt af fritagelser for eller delvise nedsættelser af AIEM-afgiften som fastsat i Rådets afgørelse (EU) 2020/1792 af 16. november 2020.

•Sammenhæng med Unionens politik på andre områder

Dette forslag er i overensstemmelse med EU's politikker, navnlig hvad angår den overordnede politik for regionerne i den yderste periferi og politikkerne inden for international handel, konkurrence, miljø, erhverv, udvikling og eksterne forbindelser.

2.RETSGRUNDLAG, NÆRHEDSPRINCIPPET OG PROPORTIONALITETSPRINCIPPET

•Retsgrundlag

Retsgrundlaget for dette forslag er artikel 349 i TEUF. Denne bestemmelse gør det muligt for Rådet, under hensyntagen til de strukturelle sociale og økonomiske begrænsninger i regionerne i Unionens yderste periferi (herunder deres fjerne beliggenhed, deres status som øsamfund, deres lille areal, deres vanskelige topografiske og klimatiske forhold og deres økonomiske afhængighed af nogle få produkter), at vedtage særlige foranstaltninger med henblik på at tilpasse anvendelsen af traktaterne i disse områder. Disse foranstaltninger vedrører specifikke områder, herunder bl.a. told- og handelspolitik.

•Nærhedsprincippet (for områder, der ikke er omfattet af enekompetence)

Forslaget hører under Unionens enekompetence. Nærhedsprincippet finder derfor ikke anvendelse.

•Proportionalitetsprincippet